## Rješenje kojim se trgovačkom društvu Atlas nekret­nine d.d., Dubrovnik, odobrava prospekt o izdavanju do najviše 472.829 redovnih dionica na ime, bez nominalne vrijednosti, privatnom ponudom, ukupne v

### NN 104/2007 (12.10.2007.), Rješenje kojim se trgovačkom društvu Atlas nekret­nine d.d., Dubrovnik, odobrava prospekt o izdavanju do najviše 472.829 redovnih dionica na ime, bez nominalne vrijednosti, privatnom ponudom, ukupne v

# HRVATSKA AGENCIJA ZA NADZOR FINANCIJSKIH USLUGA

**3036**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
te članka 22. stavak 4. Zakona o tržištu vrijednosnih papira (»Narodne novine«
broj 84/02 i 138/06), Uprava Hrvatske agencije za nadzor financijskih usluga,
temeljem Zahtjeva trgovačkog društva Atlas nekretnine d.d., Dubrovnik, Sv. Đurđa
1, za odobrenje prospekta o izdavanju dionica privatnom ponudom, na sjednici
održanoj 4. listopada 2007. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Atlas nekretnine d.d., Dubrovnik, Sv. Đurđa 1, odobrava se
prospekt o izdavanju do najviše 472.829 redovnih dionica na ime, bez nominalne
vrijednosti, privatnom ponudom, ukupne vrijednosti od najviše 13.397.774,87
kuna.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Atlas nekretnine d.d., Dubrovnik, Sv. Đurđa 1 (dalje u
tekstu: Izdavatelj), podnijelo je Hrvatskoj agenciji za nadzor financijskih
usluga (dalje u tekstu: Agencija), 21. kolovoza 2007. godine, Zahtjev za
odobrenje prospekta o izdavanju redovnih dionica privatnom ponudom i
dokumentaciju, sukladno Zakonu o tržištu vrijednosnih papira (dalje u tekstu:
Zakon) i Pravilniku o sadržaju zahtjeva i prilozima za odobrenje prospekta i
skraćenom prospektu (»Narodne novine« broj 118/03, dalje u tekstu: Pravilnik), a
1. listopada 2007. godine, zatražene izmjene i dopune prospekta i dokumentacije.
II. U provedenom postupku utvrđeno je da je Glavna skupština Izdavatelja 3.
srpnja 2007. godine pod točkom 9. donijela Odluku o povećanju temeljnog kapitala
društva i izdavanju novih dionica privatnom ponudom (dalje u tekstu: Odluka).
Sukladno Odluci, temeljni kapital Izdavatelja povećava se s iznosa od
94.521.087,53 kune, za najviše 13.397.774,87 kuna, na iznos do najviše
107.918.862,40 kuna. Temeljni kapital Izdavatelja povećava se izdavanjem i
uplatom do najviše 472.829 novih redov­nih dionica koje glase na ime, bez
nominalnog iznosa.
Dionice se izdaju i uplaćuju po cijeni od 71,3732 kune po dionici. U slučajevima
kada ukupni novčani iznos koji predstavlja umnožak broja dionica koje upisuje i
preuzima neki dioničar i cijene po kojoj se dionice izdaju i preuzimaju, zbog
potrebe zaokruživanja novčanog iznosa na dvije decimale iza cijelog broja, bude
sadržavao treću i četvrtu decimalu nižu od 50 zaokružit će se na nižu drugu
decimalu, a onda kada treća i četvrta decimala budu iznosile 50 i više na višu
drugu decimalu.
Pravo na upis dionica predmetnog izdanja pripada isključivo dioničarima
Izdavatelja koji su bili dioničari Izdavatelja na 23. svibnja 2007. godine kada
je u »Narodnim novinama« broj 52/07 objavljen poziv na Glavnu skupštinu
Izdavatelja održanu 3. srpnja 2007. godine, s tim da svaki takav dioničar ima
pravo na upis onoliko novih dionica koliko je prema podacima Središnje
depozitarne agencije d.d., Zagreb, Heinezelova 62/a, na njegovom računu bilo
upisano dionica na 23. svibnja 2007. godine.
Nadalje, prema Odluci, pravo prvenstva dioničara Sutivan Investments Anstalt, u
cijelosti se isključuje pri upisu novih dionica predmetnog izdanja.
Upis i uplata dionica trajat će 25 dana računajući od dana konač­nosti rješenja
Agencije o odobrenju prospekta o izdavanju dionica privatnom ponudom, s tim da
je Izdavatelj, sukladno odredbi članka 24. stavak 2. Zakona, obvezan
potencijalnim ulagateljima dostaviti prospekt u roku od 15 dana od dana
konačnosti ovoga rješenja.
Ukoliko upis i uplata dionica u cijelosti budu dovršeni prije isteka navedenog
roka od 25 dana, Uprava Izdavatelja ovlaštena je zaključiti predmetno izdanje
dionica prije isteka toga roka.
Uspješnost upisa i uplate novih dionica te točan iznos povećanja temeljnog
kapitala i točan broj izdanih novih dionica utvrdit će se u roku od 3 radna dana
po isteku roka za upis i uplatu novih dionica, a sukladno stanju na posljednji
dan toga roka.
Predmetno izdanje dionica smatrat će se uspješnim ukoliko u utvrđenom roku za
upis i uplatu dionica bude upisano i uplaćeno 90,00% predmetnog izdanja dionica.
U slučaju neuspjelog izdanja, Izdavatelj će u roku od 7 (sedam) dana od dana
zaključenja izdanja, obaviti povrat uplata dioničarima koji su upisali i
uplatili dionice.
III. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
IV. Ocjenjujući utvrđeno činjenično stanje, Agencija utvrđuje da su zahtjevu za
odobrenje prospekta o izdavanju redovnih dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. Zakona.
Stoga su ispunjeni uvjeti za odobrenje podnesenog prospekta te je, sukladno
odredbi članka 22. stavka 4. Zakona, riješeno kao u točki 1. izreke.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/28
Urbroj: 326-111/07-4
Zagreb, 4. listopada 2007.

Predsjednik Uprave
**Ante Samodol**, v. r.

Rješenje, NN 104/2007-3036
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)